b'\n_START_ARTICLE_\nCerkev sv. Bernardina, Portoro\xc5\xbe\n_START_SECTION_\nZgodovina\n_START_PARAGRAPH_\nNa Bernardinu sta se ohranila cerkveni zvonik in prezbiterij nekdanjega fran\xc4\x8di\xc5\xa1kanskega samostana (ne gre ga zamenjevati s starej\xc5\xa1im benediktinskim samostanom sv. Lovrenca, ki je stal na Vesni, na mestu sedanjega hotela Metropol). Samostan in cerkev je leta 1452 dal zgraditi sv. Janez Kapistran (1386-1456), duhovnik fran\xc4\x8di\xc5\xa1kanskega reda, ki je bil mirovni posrednik, potujo\xc4\x8di pridigar, redovni prenovitelj in spovednik. _NEWLINE_Njegovi u\xc4\x8ditelj je bil sv. Bernardin Sienski. \xc4\x8ceprav je bil \xc5\xa1ele diakon, je precej hitro za\xc4\x8del pridigati in tako postal eden izmed najve\xc4\x8djih ljudskih govornikov vseh \xc4\x8dasov. _NEWLINE_Observanti so pri\xc5\xa1li v Istro v sredini 15. stoletja. Leta 1450 je Janez Kapistran, tedaj generalni vikar observantov, med svojo potjo prek Istre na \xc5\xbeeljo Piran\xc4\x8danov privolil v izgradnjo postojanke njegovega reda izven piranskega obzidja. Izbira mesta se ujema s severnoitalijanskimi srednjeve\xc5\xa1kimi observantskimi samostani, ki so bili vsi grajeni na nekoliko izolirani, a strate\xc5\xa1ko pomembni legi. Samostan je bil dokon\xc4\x8dan in naseljen leta 1452. _NEWLINE_V cerkvi je bila tudi kapela Milostne Matere bo\xc5\xbeje, ki so jo posvetili okoli 1490. Samostan je bil ukinjen 1806. Avstrijska vojska je poslopja spremenila v trdnjavo za obrambo zaliva (1830), sledilo je propadanje ohranjenih stavb. Dragocena slikarska umetnostna dela so se izgubila ali pa so bila prenesena drugam. Koprski \xc5\xa1kof Paolo Naldini je v svojem Cerkvenem krajopisu o cerkvi zapisal le, da je velika in svetla in da jo krasijo marmorni oltarji ter dragocene slike, o srednje velikem samostanskem poslopju pa, da se dviga v dormitorije, je obdano z delavnicami in se razteza med vrtove in v nadstropja (Naldini 1700, 303\xe2\x80\x93304).\n_START_SECTION_\nOhranjena arhitektura\n_START_PARAGRAPH_\nDo danes so se ohranili temelji cerkvene ladje, kri\xc5\xbenorebrasto obokani gotski prezbiterij s \xc5\xa1ilasto zaklju\xc4\x8denim slavolokom in mlaj\xc5\xa1i baro\xc4\x8dni zvonik ob njegovi severni steni, ki so od 1976 na plo\xc5\xa1\xc4\x8dadi hotelskega kompleksa. Kljub skromni stavbni zapu\xc5\xa1\xc4\x8dini lahko cerkev uvrstimo med zna\xc4\x8dilne bene\xc5\xa1ko orientirane arhitekture, bene\xc5\xa1kega tipa je tudi zvonik. Enoladijski tloris z nekoliko o\xc5\xbejim kri\xc5\xbenorebrasto obokanim kvadratnim prezbiterijem v osnovi ustreza severnoitalijanskim observantskim cerkvam. _NEWLINE_Na za\xc4\x8detku 20. stoletja so bili fragmentarno ohranjeni \xc5\xa1e zidovi ladje in zahodna fasada z vhodnim portalom. Ta je bil pravokoten in je imel timpanon s \xc5\xa1ilastim lokom. Kako je bil profiliran okvir portala, na podlagi slike ni mogo\xc4\x8de dolo\xc4\x8diti, vendar gre po zasnovi za eno tipi\xc4\x8dnih oblik bene\xc5\xa1kih portalov. Levo od vhoda v cerkev je nekdaj stal pravokoten prostor, katerega fasada je imela dva pilastra, okra\xc5\xa1ena z grbi. Morda je bila tu omenjena Marijina kapela. _NEWLINE_V prezbiteriju je ohranjene nekaj kvalitetne stavbne plastike: \xc5\xa1tiri obo\xc4\x8dne konzole, kapitela in bazi obeh slavolo\xc4\x8dnih polstebrov ter sklepnik. Odlikuje jo mehka modelacija, ki do izraza prihaja zlasti ob sorodno ornamentiranih (ob)slavolo\xc4\x8dnih polkapitelih in konzolah. Slavolo\xc4\x8dna polkapitela krasita \xc5\xa1iroka gladka vogalna lista s trakastimi robovi, ki se proti vrhu nekoliko zo\xc5\xbeata in iztekata v upognjene resasto razprostrte liste, ki se z robovi prilegajo gladki povr\xc5\xa1ini. Na ju\xc5\xbenem polkapitelu je med vogalnima listoma izklesana rozeta, na ladijski strani pa \xc4\x8dlove\xc5\xa1ka glavica, na severnem polkapitelu pa je med vogalnima listoma izklesana zoomorfna podoba, ki spominja na levjo glavo. Bazi obeh polstebrov, ki sta imeli ati\xc5\xa1ki profil in vogalne liste, sta le fragmentarno ohranjeni.'